ออมสินลดดอกเบี้ยเงินฝาก-กู้
ธนาคารออมสิน ลดดอกเบี้ยเงินฝาก 0.12%- เงินกู้ 0.125-0.25% มีผล 1 ก.พ.
1 ก.พ. 2555

ธนาคารออมสิน ลดดอกเบี้ยเงินฝาก 0.12%- เงินกู้ 0.125-0.25% มีผล 1 ก.พ.
นายเลอศักดิ์ จุลเทศ ผู้อำนวยการ ธนาคารออมสิน เปิดเผยว่า ธนาคารฯ ได้ปรับลดอัตราดอกเบี้ยเงินฝากประจำทุกประเภทลงร้อยละ 0.12 ต่อปี เพื่อให้สอดคล้องกับการปรับลดอัตราดอกเบี้ยนโยบายของธนาคารแห่งประเทศไทย โดยเงินฝากประจำ 3 เดือน ปรับลดตามวงเงินฝากจากร้อยละ 2.25 – 2.60 ต่อปี เป็นร้อยละ 2.13 – 2.48 ต่อปี เงินฝากประจำ 6 เดือน ปรับลดตามวงเงินฝากจากร้อยละ 2.50 – 2.80 ต่อปี เป็นร้อยละ 2.38 – 2.68 ต่อปี ส่วนเงินฝากประจำ 12 เดือน ปรับลดตามวงเงินฝากเช่นกัน จากร้อยละ 2.90 – 3.25 ต่อปี เป็นร้อยละ 2.78 – 3.13 ต่อปี โดยมีผลตั้งแต่วันที่ 1 ก.พ.55 เป็นต้นไป
ขณะเดียวกัน ได้ปรับลดอัตราดอกเบี้ย เงินฝากประจำ 24 M Plus จากเดิมคิดตามวงเงินฝากร้อยละ 3.25 – 3.60 ต่อปี เป็นร้อยละ 3.13 – 3.48 ต่อปี เงินฝากประจำ 36 M Plus ปรับลดตามวงเงินฝากจากร้อยละ 3.75 – 3.80 ต่อปี เป็นร้อยละ 3.63 – 3.68 ต่อปี และ เงินฝากประจำรายเดือนยกเว้นภาษี ปรับลดลงจากร้อยละ 3.60 ต่อปี เป็นร้อยละ 3.48 ต่อปี
ส่วนอัตราดอกเบี้ยเงินกู้ ธนาคารฯ ได้กำหนดให้อยู่ในระดับใกล้เคียงกับระบบธนาคารพาณิชย์ โดยปรับลดลงร้อยละ 0.125 – 0.25 ต่อปี โดย ดอกเบี้ยเงินกู้ประเภทเงินเบิกเกินบัญชี (MOR) ปรับลดจากร้อยละ 7.50 ต่อปี เป็นร้อยละ 7.375 ต่อปี และ ดอกเบี้ยเงินกู้ลูกค้ารายย่อยชั้นดี (MRR) ปรับลดจากร้อยละ 8.00 ต่อปี ลงมาอยู่ที่ร้อยละ 7.75 ต่อปี
"การปรับลดอัตราดอกเบี้ยในครั้งนี้ เป็นการเพิ่มทางเลือกให้แก่ลูกค้าและประชาชนทั่วไป โดยธนาคารออมสินยังคงดำเนินการภายใต้ภารกิจสำคัญคือการสนับสนุนภาคการออม ขณะเดียวกันยังเอื้อต่อภาคประชาชนในการเข้าถึงแหล่งทุนที่มีต้นทุนไม่สูง เพื่อสนับสนุนการพัฒนาเศรษฐกิจฐานรากของประเทศให้มีความแข็งแกร่งอย่างยั่งยืน"ผู้อำนวยการธนาคารออมสิน กล่าว
นายเลอศักดิ์ กล่าวว่า ธนาคารฯ ได้ออกผลิตภัณฑ์สลากออมสินพิเศษ 3 ปี โดยเปิดรับฝากตั้งแต่บัดนี้เป็นต้นไป รับฝากหน่วยละ 50 บาท (1 หน่วยต่อ 1 เลขหมาย) ให้ผลตอบแทนดอกเบี้ยแบบขั้นบันได โดยฝากครบ 1 ปี ได้รับดอกเบี้ยหน่วยละ 0.50 บาท ฝากครบ 2 ปี ได้รับดอกเบี้ยหน่วยละ 1.125 บาท ฝากครบ 3 ปี ได้รับดอกเบี้ยหน่วยละ 3.00 บาท
ผู้ฝากมีสิทธิลุ้นถูกรางวัลจากการออกรางวัลเลขสลากทุกวันที่ 16 ของเดือน เป็นเวลา 36 เดือนติดต่อกัน โดยมีรางวัลสูงสุด รางวัลที่ 1 มูลค่าสูงสุด 10 ล้านบาทจำนวน 3 รางวัล และยังมีรางวัลเลขท้ายอีกหลายรางวัลที่มีมูลค่าเงินรางวัลรวมกว่า 500 ล้านบาทต่อเดือน
นอกจากนี้ ธนาคารฯ ยังเปิดรับฝาก เงินฝากประจำ 99 วัน อย่างต่อเนื่อง เป็นรุ่นที่ 4 หลังจากได้รับความนิยมเป็นอย่างมาก โดยรุ่นนี้ให้อัตราดอกเบี้ยแก่ผู้ฝากร้อยละ 3.30 ต่อปี รับฝากเฉพาะบุคคลธรรมดา และนิติบุคคลที่ไม่แสวงหากำไร องค์กรภาครัฐ องค์กรชุมชน (ไม่ได้จดทะเบียนนิติบุคคล) เปิดบัญชีขั้นต่ำ 5,000 บาท ฝากเพิ่มได้ครั้งละไม่ต่ำกว่า 1,000 บาท เปิดรับฝากตั้งแต่วันที่ 1 ก.พ. ถึง วันที่ 31 มี.ค.55